喜雨
作者：朱淑真
朝代：宋

paragraphs: 赤日炎炎燒八荒，田中無雨苗半黄。
天工不放老龍懶，赤電驅雷雲四方。
瓊瑰萬斛寫碧落，陂塘池沼皆泱泱。
高田低田盡沾澤，農喜禾無可槁傷。
我皇聖德布寰宇，六月青天降甘雨。
四海咸蒙滂沛恩，九州盡解焦熬苦。
傾盆勢歇塵點無，衣袂生涼罷揮羽。
江上數峰天外青，眼界增明快心腑。
炎熱一洗無留跡，頓覺好風生雨腋。
紗廚湘簟爽氣新，沉李削瓜浮玉液。
傍池占得秋意多，尚餘珠點綴圓荷。
樓頭月上雲散盡，遠水連天天接波。